題家藏二畫 二虎
作者：樓鑰
朝代：宋

paragraphs: 一虎弭耳行，一虎立而顧。
猛鷙乃天資，亦爾相媚嫵。
媚嫵尚眈眈，况復逢其怒。
吾聞宣城包，今古稱獨步。
投老筆愈精，利牙爪可怖。
方其欲畫時，閉戶張絹素。
磨墨備丹彩，飲酒至斗許。
解衣恣盤礴，手足平地踞。
顧眄或騰拏，窺之真是虎。
捉筆一揮成，神全威不露。
此其真是歟，爲我振蓬戶。
藜藿將不採，何止讋狐兔。